钦定古今图书集成/明伦汇编/交谊典/第043卷 > 《答二郭三首》嵇康
## 钦定古今图书集成/明伦汇编/交谊典/第043卷 > 《答二郭三首》嵇康

天下悠悠者，下京趋上京。二郭怀不群，超然来北征。
乐道托《莱庐》，雅志无所营。良时遘其愿，遂结欢爱情。
君子义是亲，恩好笃平生。寡志自生灾，屡使众衅成。
豫子匿梁侧，聂政变其形。顾此怀怛惕，虑在苟自宁。
今当寄他域，严驾不得停。本图终宴婉，今更不克并。
二子赠嘉诗，馥如幽兰馨。恋土思所亲，不知气愤盈。

其二

昔蒙父兄祚，少得离负荷。因疏遂成懒，寝迹北山阿。
但愿养性命，终已靡有他。良辰不我期，当年值纷华。
坎𡒄趣世务，尝恐婴网罗。羲农邈已远，拊膺独咨嗟。
朔戒贵尚容，《渔父》好扬波。虽逸亦已难，非余心所嘉。
岂若翔区外，餐琼漱朝霞。遗物弃鄙累，逍遥游太和。
结友集灵岳，弹琴登清歌。有能从此者，古人岂足多。

其三

详观凌世务，屯险多忧虞。施报更相市，大道匿不舒。
夷路值枳棘，安步将焉如。权智相倾夺，名位不可居。
鸾凤避罻罗，远托昆仑墟。庄周悼《灵龟》，越穆嗟王舆。
至人存诸己，隐璞乐元虚。功名何足殉，乃欲列简书。
所好亮若兹，杨氏叹交衢。去去从所志，敢谢道不俱。